7. ΑΠΟΦΑΣΙΣ ΥΠΟΥΡΓΩΝ ΠΡΟΕΔΡΙΑΣ ΚΥΒΕΡΝΗΣΕΩΣ ΚΑΙ ΕΘΝΙΚΗΣ ΠΑΙΔΕΙΑΣ ΚΑΙ ΘΡΗΣΚΕΥΜΑΤΩΝ Αριθ.Φ.136.21/51243 της 7/27 Αυγ. 1976 (ΦΕΚ Β΄ 1053) Περί τροποποιήσεως της υπ’ αριθ. 113894/21.8.1970 (ΦΕΚ 632 Β΄) κοινής υπουργικής αποφάσεως «περί καθορισμού διαδικασίας επιλογής προσλαμβανομένου προσωπικού εις θέσεις επί συμβάσει ιδιωτικού δικαίου παρά Ν.Π.Δ.Δ. αρμοδιότητος Υπουργείου Εθν. Παιδείας και Θρησκευμάτων. Έχοντες υπ’ όψει: 1) τας διατάξεις του Ν.Δ. 385/1969 «περί προσλήψεως προσωπικού επί σχέσει ιδιωτικού δικαίου εις δημοσίας υπηρεσίας και Ν.Π.Δ.Δ.», 2) τας διατάξεις του Ν.Δ. 1198/1972 «περί του τρόπου ρυθμίσεως των όρων αμοιβής και εργασίας, του επί σχέσει εργασίας ιδιωτικού δικαίου προσωπικού, του Δημοσίου, των ΟΤΑ και ΝΠΔΔ κ.λ.π., 3) τας διατάξεις του Ν.Δ. 216/1974 «περί συστάσεως Υπουργείου προεδρίας Κυβερνήσεως», 4) το γεγονός ότι α) η Πανεπιστημιακή Φοιτητική Λέσχη Πανεπιστημίου Θεσσαλονίκης αποτελεί Νομικόν Πρόσωπον Δ. Δικαίου, εξυπηρετεί από απόψεως σιτίσεως (10.000) περίπου φοιτητάς και από απόψεως ιατροφαρμακευτικής περιθάλψεως το σύνολον των φοιτητών του Πανεπιστημίου τούτου, β) το εκάστοτε προσλαμβανόμενον εποχιακώς επί σχέσει ιδιωτικού δικαίου προσωπικόν λόγω φόρτου εργασίας και των δυσμενών συνθηκών υφ’ ας διεξάγεται αύτη εγκαταλείπει συχνάκις την εργασίαν του και τρέπεται εις άλλας γεωργικάς κ.λ.π. εργασίας άνευ προειδοποιήσεως, γ) η αναπλήρωσις του εγκαταλείποντος την εργασίαν προσωπικού βάσει της ισχυούσης δι’ όλα τα Ν.Π.Δ.Δ. διαδικασίας γίνεται με βραδύτατον ρυθμόν, δ) το άρθρον 16 του Συντάγματος δεν προσκρούει ως προς την εποπτείαν του Κράτους επί των ανωτάτων εκπαιδευτικών ιδρυμάτων προκειμένου περί της ως άνω Πανεπιστημιακής φοιτητικής Λέσχης και ε) θα διευκολυνθή ευχερέστερον το έργον της ομαλής και ευρύθμου λειτουργίας της Λέσχης ταύτης και θα αποσυμφορηθούν αι κεντρικαί υπηρεσίαι εκ του φόρτου της αλληλογραφίας, αποφασίζομεν: Τροποποιούμεν την υπ’ αριθ. 113894/21.8.1970 (ΦΕΚ 632 Β΄) κοινήν υπουργικήν απόφασιν «περί καθορισμού διαδικασίας επιλογής προσλαμβανομένου προσωπικού εις θέσεις επί συμβάσει ιδιωτικού δικαίου παρά Ν.Π.Δ.Δ. αρμοδιότητος ΥΠΕΠΘ» καθορίζομεν, ως ακολούθως, την διαδικασίαν επιλογής του προσλαμβανομένου προσωπικού εις νενομοθετημένας θέεσεις επί συμβάσει ιδιωτικού δικαίου αορίστου χρόνου παρά τη Πανεπιστημιακή Φοιτητική Λέσχη Πανεπιστημίου Θεσσαλονίκης. Α.Όργανον προσλήψεως: Η πρόσληψις του πάσης κατηγορίας προσωπικού επί συμβάσει ιδιωτικού δικαίου ενεργείται δι’ αποφάσεως του Διοικητικού Συμβουλίου της Πανεπιστημιακής Φοιτητικής Λέσχης Πανεπιστημίου Θεσσαλονίκης, άνευ εγκρίσεως του Υπουργού Εθνικής Παιδείας και Θρησκευμάτων ή του κατ’ εξουσιοδότησιν τούτου οργάνου. Β.Δημοσίευσις προκηρύξεως: 1.Της προσλήψεως προηγείται η έκδοσις προκηρύξεως των προς πλήρωσιν θέσεων υπό του Διοικητικού Συμβουλίου της Λέσχης. 2.Περίληψις της προκηρύξεως τοιχοκολλάται εις το κατάστημα της Λέσχης και δημοσιεύεται άπαξ εις δυο ημερησίας εφημερίδας της Θεσσαλονίκης εκ των μάλλον κυκλοφορουσών. 3.Δια της προκηρύξεως προσδιορίζονται κατ’ ειδικότητα αι προς πλήρωσιν θέσεις και καλούνται οι ενδιαφερόμενοι όπως εντός προθεσμίας δέκα (10) το πολύ ημερών από της δημοσιεύσεως υποβάλλουν εις την Φοιτητικήν Λέσχην, α) σχετικήν αίτησιν, β) πιστοποιητικόν σπουδών, γ) όπου απαιτείται προϋπηρεσία ή εμπειρία, βεβαίωσιν περί τούτων, δ) υπεύθυνον δήλωσιν δι’ ης να δηλούται η χρονολογία γεννήσεώς των και ε) υπεύθυνον δήλωσιν συμφώνως προς το άρθρον 1 του Ν.Δ. 64/74. Γ.Όργανον και Τρόπος επιλογής. 1.Ο έλεγχος των τυπικών και ουσιαστικών προσόντων των υποψηφίων και η επιλογή των μεταξύ αυτών καταλληλοτέρων ενεργείται υπό Τριμελούς Επιτροπής αποτελουμένης εκ δύο μελών του Διοικητικού Συμβουλίου οριζομένων δι’ αποφάσεως αυτού και εκ του Διευθυντού της Λέσχης ή του νομίμου αναπληρωτού του. Δια πράξεως του Δ.Σ. της Λέσχης ορίζεται και ο γραμματεύς αυτής. 2.Η επιλογή γίνεται κατά τον υπό της Επιτροπής προκρινόμενον κατά περίπτωσιν πρόσφορον τρόπον. Δ΄.Δικαίωμα Προτιμήσεως: Αι κείμεναι ευεργετικαί διατάξεις υπέρ ωρισμένων κατηγοριών προσώπων, ισχύουν επί ίσοις όροις και προκειμένου περί πληρώσεως των περί ων πρόκειται θέσεων. Ε΄.Πίναξ επιλογής: Η επιτροπή επιλογής, μετ’ εκτίμησιν των προσόντων των υποψηφίων, καταρτίζει πίνακα, μέχρι του τριπλασίου αριθμού των προς πλήρωσιν θέσεων κατ’ αξιολογικήν σειράν. Ο πίναξ ούτος δημοσιεύεται αυθημερόν εις το κατάστημα της Λέσχης και ισχύει επί εν έτος, η δε πρόσληψις ενεργείται κατά την εν αυτώ σειράν. ΣΤ΄.Πρόσληψις άνευ διατυπώσεων: Προκειμένου περί μαγείρων-βοηθών μαγείρων και βοηθητικού προσωπικού (ανειδικεύτων εργατών και εργατριών) η πρόσληψις δύναται να γίνεται, μετ’ απόφασιν του Διοικητικού Συμβουλίου, άνευ των ανωτέρω διατυπώσεων προς κάλυψιν επειγουσών αναγκών. 